Nywerheidsontwikkeling in Podlachië het beperk gebly tot groter nedersettings sodat die woiwodskap ook vandag 'n redelik ylbevolkte streek met natuurskoon is wat vir sy vars onbesoedelde lug, ongerepte woude en wilde riviere (soos die Biebrza) bekend staan.
Die Poolse benaming vir Podlachië, Podlasie, kan vertaal word as "Land benede die woud", alhoewel hier 'n verskeidenheid landskapsvorme aangetref word wat van klein oorblyfsels van die oorspronklike oerwoude tot uitgestrekte vlaktes strek. Dikwels gee donker wolke 'n besonderse atmosfeer aan die streek. Podlachië se bosgebiede sluit dié van Białowieża (hierdie biosfeerreservaat, wat tot in Wit-Rusland strek, is deur Unesco tot wêrelderfenisgebied verklaar), Augustow, Knyszyń en Czerwony Bór in.
'n Rykdom aan mere – waaronder die Hańcza-meer, die diepste in Pole (met maksimaal 113 meter) – maak van Podlachië 'n gewilde bestemming vir watersportentoesiaste soos kanoevaarders. Die Augustowski-kanaal, wat in die eerste helfte van die 19de eeu gebou is, is nog steeds in bedryf en verbind die rivierbekkens van Wisła en Nemunas met mekaar. Die kanaal, wat vir skepe en bote met minder as 100 ton bevaarbaar is, loop oor 'n afstand van 102 kilometer en behels agtien sluise.
Podlachië was in die Middeleeue oor 'n lang tyd omstrede tussen Kiëf-Roes, die vorstedom Wladimir en Pole en het in die 14de eeu onder Litause invloed gekom. Eers in 1520 en 1569 is groot dele van die gebied by Pole ingelyf.
Na die grootste nedersetting in Podlachië, Białystok, word in 'n 15de eeuse dokument nog as 'n onbeduidende dorpie verwys. Eers in 1665 het die nedersetting stadstatus verwerf en het daarna 'n besitting van die Branicki-gesin geword. In 1815 is die doeanegrens tussen Kongres-Pole en Rusland (insluitende Białystok) langs die Narew-rivier vasgelê. As mededinger van Ŀódź het Białystok nou danksy belastingvoorregte vir ambagsmanne en nyweraars 'n ekonomiese bloeitydperk beleef.
Die Tataarse begraafplaas in Kruszyniany. Tatare, wat hulle vanaf die 17de eeu in Podlachië gevestig het, is tans 'n krimpende minderheid
Podlachië se bosse vorm die natuurlike basis vir 'n goed ontwikkelde houtverwerkingsbedryf wat parketvloere, meubels en houtgebaseerde boumateriale vervaardig.
Vroeg in 2017 het die Poolse regering 'n groot aantal bome in die Białowieża-oerwoud, die laaste laagland-oerwoud in Europa, laat kap om - soos beweer is - 'n baskewerplaag te bestry. Omgewingsbewaarders beskou hierdie aktiwiteite egter as onwettige kommersiële houtontginning in 'n natuurbewaringsgebied en wys daarop dat die baskewer deel uitmaak van die oerwoud se ekostelsel. Die Europese Kommissie het 'n klag by die Europese Geregshof ingedien en 'n oorwinning behaal. Die Poolse regering het aanvanklik geweier om die hof se beslissing te aanvaar, maar uiteindelik is die kapping gestaak.